b"\n_START_ARTICLE_\nVarvassoria de Toralla\n_START_PARAGRAPH_\nLa Varvassoria de Toralla fou un senyoriu d'origen medieval que fins a principis del segle XVII apareix documentat simplement com a senyoria de Toralla. Era en mans de la fam\xc3\xadlia cognomenada Toralla, ja esmentada des del segle XII. En efecte, el 1281 Bernat de Toralla cedeix al Comte de Foix els drets que tenia a la Vall Ferrera (1272), i el mateix any Pere II el Gran d\xc3\xb3na al de Toralla diversos castells, entre ells el de Toralla._NEWLINE_Abans, per\xc3\xb2, dos membres m\xc3\xa9s de la nissaga dels Toralla apareixen documentats: Alamany de Toralla, documentat el 1150, s\xc3\xbabdit d'Arnau Mir de Pallars Juss\xc3\xa0, fundador de Sant Esteve d'Eriny\xc3\xa0 i agressor dels dominis de l'esgl\xc3\xa9sia d'Urgell, m\xc3\xa9s tard penedit, i del qual consta un germ\xc3\xa0, de nom Bernat. Despr\xc3\xa9s, del seg\xc3\xbcent Toralla de qui es t\xc3\xa9 esment \xc3\xa9s de l'esmentat Bernat de Toralla, que podria el mateix germ\xc3\xa0 d'Alamany. Bernat de Toralla, que jur\xc3\xa0 fidelitat al vescomte Pere de Vilamur, estava casat amb San\xc3\xa7a, i se li coneixen dos fills, Berenguer i Alamany. Bernat de Toralla, que s'havia unit per jurament al Comte de Foix, fou obligat pel rei Jaume I a prestar-li servei, cosa que f\xc3\xa9u a contracor, ja que, pel que sembla deduir-se de la documentaci\xc3\xb3 de l'\xc3\xa8poca, el de Toralla participava de la revolta de nobles que hi hagu\xc3\xa9 contra el rei, sota la guia d'Arnau Roger de Pallars Juss\xc3\xa0. Amb la desfeta d'aquesta revolta de nobles, el 1280 Bernat de Toralla ret al rei Pere II el Cerimoni\xc3\xb3s els dominis que tenia a la Vall Ferrera i a la Vall Fosca._NEWLINE_Despr\xc3\xa9s d'aquest Bernat de Toralla est\xc3\xa0 documentat el seu fill Alamany, de qui consta que ret homenatge al comte Hug de Mataplana, primer dels Mataplana pallaresos. Es tenen not\xc3\xadcies, encara, dels seus fills Ferrer i Alemanyet, el darrer dels quals consta el 1307. Ferrer Alamany de Toralla consta com a senyor de Toralla, a m\xc3\xa9s de la vall de Banuy i de Claverol. El Castell de Toralla estigu\xc3\xa9 enmig de totes les pugnes nobili\xc3\xa0ries de la baixa edat mitjana, amb cont\xc3\xadnues cessions al rei i restitucions als Toralla. Finalment, el 1328 Ramon Alamany de Toralla consta com a vervesor e senyor de les honors de Toralla, distinci\xc3\xb3 que encara conservava el 1397. Per casament amb Isabel de Miralles, s'incorporaren a Toralla els dominis de Miralles, Perabruna, Mentui, la Pobleta de Bellve\xc3\xad, entre d'altres. Passat el 1400 estan documentats Guerau Alamany, procurador general del Comtat de Pallars, qui compr\xc3\xa0 els castells de Solduga i de l'Espluga, i Arnau Alamany. Aquest darrer, casat amb Isabel de Casserres, obt\xc3\xa9 perm\xc3\xads per a construir l'esgl\xc3\xa9sia de Sant Feliu de la Pobleta de Bellve\xc3\xad, que els faria de capella funer\xc3\xa0ria._NEWLINE_Els Toralla, doncs, ja eren feudataris del poble i castell del seu mateix nom, i abans del 1632 se'ls reconegu\xc3\xa9 el t\xc3\xadtol de varvassor, seguint una moda creada en aquell moment a partir de la divulgaci\xc3\xb3 de la llegenda dels Nou barons de la fama, on es narra la naixen\xc3\xa7a m\xc3\xadtica de Catalunya, i en la qual s'atribu\xc3\xafa un varvassor a cada comtat. El de Toralla obtingu\xc3\xa9 aquest reconeixement, i el 1632 es coneix ja Llu\xc3\xads de Tosalla com a varvassor, amb domini sobre els llocs de Toralla, Claverol, Eriny\xc3\xa0, Mentui, la Pobleta de Bellve\xc3\xad, Reguard, Serradell i Torallola._NEWLINE_Un segle m\xc3\xa9s tard, l'hereva de la varvassoria de Toralla era Emerenciana de Toralla, qui es cas\xc3\xa0 amb Francesc de Sentmenat i de Perapertusa. Del matrimoni nasqu\xc3\xa9 el primer marqu\xc3\xa8s de Sentmenat, qui compt\xc3\xa0 entre el seu patrimoni l'aleshores ric i extens procedent dels Toralla. El 1851, a la fi de l'Antic r\xc3\xa8gim, Eriny\xc3\xa0 i Toralla encara pertanyien al patrimoni dels de Sentmenat, en aquell moment marquesos de Sentmenat i comtes de Ciutadilla i de M\xc3\xbanter, entre altres t\xc3\xadtols, enmig dels quals hi havia el de varvassors de Toralla. Una part del patrimoni, per\xc3\xb2, havia estat ja venut als Orteu, de la Pobla de Segur: Serradell i Torallola._NEWLINE_La major part de territoris de la Varvassoria de Toralla eren dins de l'antic terme de Toralla i Serradell, per\xc3\xb2 tamb\xc3\xa9 s'estenia pel de Claverol, i pels actuals termes de Senterada (Reguard), la Torre de Cabdella (la Pobleta de Bellve\xc3\xad) i Baix Pallars, al Pallars Sobir\xc3\xa0 (Mentui)."